张耒
寄余五十五
忆昨戊午寄东都，人事纷纷相见疏。
补官洛阳我西走，君理舟楫归江湖。
往来相失顷刻尔，坐使一别三年余。
他乡满眼非故旧，南北耿耿无音书。
福昌古邦废已久，莽莽榛棘藏麕鼯。
空宫萧条唐旧路，古堞断续韩遗墟。
商顽余民俗未泯，习尚凶犷羞为儒。
高堂尘埃坐无客，虽复强接非欢愉。
嗟君尚复记忆我，两得书札何勤劬。
最后新诗意不浅，知君过我山阳居。
人间翩翩轻薄子，交友暂尔久则渝。
欢欣忧患心不易，我视一世无君如。
念昔登科各年少，君中第一名传呼。
春风朝游踏广陌，夜雨纵饮倾金壶。
当时意气今在否，十年我困官庭趋。
君宜腾达上寥廓，何乃失足遭崎岖。
人生难必但如此，付委造物随所驱。
得之几何失未损，七尺可贵惟吾躯。
洛川春风来已久，桃李次第争芬敷。
登临想君不可见，梦逐流水游东吴。
东吴旧游我所乐，饮有美酒烹有鱼。
何当相逢两披豁，摆落万累无嗟吁。